SK Úradný vestník Európskej únie C 231/39

Výňatok z rozhodnutia týkajúceho sa banky Reykjavík Savings Bank podľa smernice Európskeho parlamentu a Rady 2001/24/ES zo o reorganizácii a likvidácii úverových inštitúcií

2009/C 231/08

VÝZVA NA PRIHLÁSENIE POHĽADÁVKY – ZÁVÄZNÉ LEHOTY

Na základe zákonnej právomoci vyplývajúcej z článku 100a zákona o finančných inštitúciách (Financial Institutions Act) č. 161/2002 [pozri článok 5 zákona o splnomocnenom orgáne pre úhrady zo štátnej pokladnice v dôsledku nezvyčajných okolností na finančnom trhu (Act on the Authority for Treasury Disbursements due to Unusual Financial Market Circumstances) č. 129/2008], ktorý bol účinný v tom čase, úrad pre dohľad nad finančným trhom prevzal 21. marca 2009 právomoc valného zhromaždenia akcionárov banky Reykjavík Savings Bank (SPRON) a vymenoval rezolučný výbor (Resolution Committee). Podľa zákona č. 44/2009 prijal rezolučný výbor banky Reykjavík Savings Bank zodpovednosť dočasnej správnej rady (Interim Board). Na základe článku 100a ods. 3 zákona č. 161/2002 ukončila dočasná správna rada 23. júna 2009 pevne stanovený trojmesačný mandát, keď okresný súd v Reykjavíku vymenoval likvidačnú radu pre banku Reykjavík Savings Bank, ktorá je zodpovedná za vybavovanie pohľadávok voči banke počas likvidačného konania a za dohľad nad likvidačným konaním.

Dátum odkladu uplynie 30. októbra 2008 podľa článku 101 ods. 4 zákona o finančných inštitúciách č. 161/2002. O počiatočnom dátume likvidačného konania sa rozhodlo na základe rozhodnutia okresného súdu v Reykjavíku o vymenovaní likvidačnej rady 23. júna 2009 (pozri článok 102 ods. 3 podods. 2 zákona č. 44/2009).

Ktokoľvek, kto si chce uplatniť pohľadávku voči banke Reykjavík Savings Bank alebo pohľadávku vzťahujúcu sa na aktíva pod kontrolou banky, sa týmto vyzýva, aby písomne prihlásil pohľadávku u likvidačnej rady SPRON do šiestich mesiacov od uverejnenia výzvy na prihlásenie pohľadávky vo svojej krajine, v medzinárodnej tlači alebo Úradnom vestníku Európskej únie. Pohľadávky musia byť doručené likvidačnej rade v uvedenej lehote a ich obsah musí byť v súlade s pokynmi uvedenými článku 117 ods. 2 a 3 zákona o konkurze č. 21/1991.

Prihlášky pohľadávok sa podávajú na túto adresu:

The Winding-Up Board of Reykjavík Savings Bank Lágmúli 6 108 Reykjavík ICELAND

V dôsledku uvedených zákonných ustanovení sa od veriteľov požaduje, aby v prihláške uviedli celkovú sumu pohľadávky k 23. júnu 2009.

Pohľadávky v zahraničnej mene sa musia prihlasovať v predmetnej mene. Veritelia v rámci členských krajín Európskeho hospodárskeho priestoru a Európskeho združenia voľného obchodu sú však oprávnení prihlásiť svoje pohľadávky v jazyku svojej krajiny. Pri prihlasovaní takýchto pohľadávok sa musí doložiť aj ich preklad do islandčiny. Pohľadávky sa môžu prihlasovať aj v angličtine bez sprievodného prekladu. Ostatní veritelia môžu svoje pohľadávky prihlasovať v islandčine alebo v angličtine.

Ak sa pohľadávky neprihlásia v uvedenej lehote, budú sa posudzovať rovnakým spôsobom ako nenáležite špecifikované pohľadávky podľa článku 118 zákona o konkurze č. 21/1991, čiže prestanú byť platné voči banke Reykjavik Savings Bank, pokiaľ sa neuplatňuje ktorýkoľvek z pododsekov 1 až 6 ustanovenia.

Je potrebné zdôrazniť, že prihlásením pohľadávky veriteľ vyjadruje súhlas so zrušením dôvernosti (napr. bankového tajomstva) v súvislosti s predmetnou pohľadávkou.

Stretnutie veriteľov sa uskutoční v stredu 17. marca 2010 o 10:00 v hoteli Hilton Hotel Nordica, Suðurlandsbraut 2, Reykjavík. Strany, ktoré prihlásili pohľadávky voči banke, majú právo zúčastniť sa na tomto stretnutí. Na tomto stretnutí sa predloží zoznam prihlásených pohľadávok, ako aj rozhodnutie likvidačnej rady, pokiaľ bude dovtedy k dispozícii. Najmenej týždeň pred uvedeným stretnutím bude zoznam prihlásených pohľadávok k dispozícii pre tých, ktorí prihlásili svoje pohľadávky voči banke.

Ďalšie informácie o prihlasovaní a vybavovaní pohľadávok budú k dispozícii na internetovej stránke banky http://www.spron.is. Likvidačná rada by chcela veriteľom poskytnúť tieto odporúčania:

a) Pri prihlasovaní pohľadávky uveďte emailovú adresu alebo informácie týkajúce sa vášho zástupcu, aby sa uľahčilo šírenie informácií.

b) Uveďte bankové spojenie na uľahčenie prípadnej platby.

c) Prihláste svoje pohľadávky čo najskôr po výzve na prihlásenie pohľadávky.

Vzor prihlásenia pohľadávky je uverejnený na internetovej stránke http://www.spron.is